《郊庙歌辞。享太庙乐章。崇德舞》
唐代·佚名

五运改卜，千龄启圣。彤云晓聚，黄星夜映。

叶阐珠囊，基开玉镜。下临万宇，上齐七政。

雾开三象，尘清九服。海溓星晖，远安迩肃。

天地交泰，华夷辑睦。翔泳归仁，中外禔福。

绩逾黜夏，勋高翦商。武陈七德，刑设三章。

祥禽巢阁，仁兽游梁。卜年惟永，景福无疆。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。